ད་ལྟ་འཛམ་བུ་གླིང་གི་མི་རྣམས་ཀྱིས་ཕྱིའི་དངོས་པོའི་གནས་ལུགས་ལ་ཤེས་རྟོགས་རྒྱས་པའི་ཚན་རིག་གི་རིག་གནས་དར་ཁྱབ་བྱུང་བ་ལས།འཕྲུལ་ཤུགས་སྣ་ཚོགས་མཐོང་བ་དང་དེ་ལ་བརྟེན་ནས།གཞན་དང་ཡུན་གྱི་ཕན་བདེ་ལ་ཅི་མི་སྙམ་པར།ལ་ལས་རང་གཅིག་པུའི་ཚེ་འདིའི་འདོད་པ་ཙམ་མམ།ལ་ལས་རང་གི་མི་རིགས་སམ་གྲུབ་མཐའ་ཙམ་མམ།ལ་ལས་རང་གི་རྒྱལ་ཁབ་ཙམ་མམ།ལ་ལས་འགྲོ་བ་མི་གཅིག་པུ་ཙམ་གྱི་གནས་སྐབས་ཁོ་ནའི་འཕྲལ་གྱི་འདོད་ཡོན་ཕྲ་མོ་ཙམ་ལ་དམིགས་ནས།ཡུན་རིང་དུ་རྔམ་སེམས་ཆེན་པོས་ཕྱི་སྣོད་ཀྱི་ཕུན་ཚོགས་ལ་ངོམས་མེད་དུ་སྲེད་འདོན་དང་ལོངས་སྤྱོད་པ་དང་སྤྱད་པའི་འབྲས་བུས།སེམས་ཅན་ཐུན་མོང་གི་ཚེ་རབས་མང་པོར་བསོད་ནམས་བསགས་པའི་འབྲས་བུ་སྟེ།ཕྱིའི་གངས་རི་དང༌།ནགས་ཚལ་དང༌།རྩྭ་ཐང་དང༌།མཚོ་དང༌།ཆུ་ཀླུང་དང༌།རིན་པོ་ཆེའི་གཏེར་ཁ་སོགས་ཀྱི་ཟུངས་རིམ་གྱིས་ཟད་དེ།དེ་ལ་གནས་པའི་སེམས་ཅན་རིགས་མང་པོའི་རྟེན་གཞི་ཉམས་ནས་རང་བཞིན་གྱིས་སྟོངས་པ་དང༌།འཕྲུལ་རྫས་ཀྱི་དུག་རླངས་སོགས་ལས་ཐོན་པའི་དུག་རྫས་ཀྱིས།སྐྱེ་འགྲོ་ཡོངས་ལ་སྐད་ཅིག་ཀྱང་འབྲལ་ཐབས་མེད་པའི་མཁའ་རླུང་དང་ཆུ་བོ་གཙང་མ་རྣམས་ཡང་རྫབ་པས།དེ་རྣམས་རིམ་གྱིས་ཉམས་ནས་འགྲོ་བ་རྣམས་ལ་མི་འདོད་པའི་སྔོན་མེད་ཀྱི་རིམས་ནད་གསར་བ་སྣ་ཚོགས་པ་བསྐྱེད་བཞིན་ཡོད་པ་དང༌།འཕྲུལ་གྱི་འཁོར་ལོ་སྣ་ཚོགས་འཁོར་དྲགས་པས།ནམ་མཁའི་རླུང་ཁམས་ཀྱི་འབྱུང་བའང་ཇེ་དྲོད་དུ་སོང་ནས་ཆུ་བོ་ཐམས་ཅད་ཀྱི་འབྱུང་ཁུངས་གངས་རི་སོགས་རིམ་གྱིས་ཉམས་བཞིན་ཡོད་པ་དང༌།ས་འོག་གི་རིན་པོ་ཆེའི་གཏེར་ཁ་སོགས་ཤུལ་མེད་དུ་བཏོན་པས།དེ་ལ་རྟེན་ཅིང་འབྲེལ་བའི་འབྱུང་ཁམས་བཏང་སྙོམས་པ་དཀྲུགས་ནས།འབྱུང་བ་མ་སྙོམས་པ་ལས་ས་དང་ཆུ་དང་མེ་དང་རླུང་གི་འཇིགས་པ་བར་མེད་དུ་བྱུང་དང་འབྱུང་བཞིན་ཡོད་པ་ནི་མི་རྣམས་ཀྱིས་རགས་ཙམ་མཐོང་དང་མྱོང་བཞིན་པ་དང་།དོགས་གནས་སུ་གྱུར་བཞིན་ཡོད་ནའང་།མི་རྣམས་རང་གི་ཚེ་འདིའི་ནོར་ལོངས་སྤྱོད་སོགས་འདོད་ཡོན་ཕྲ་མོ་ལ་སྲེད་པ་དང་ཆགས་པས་བཅིངས་པའི་དབང་གིས།དེའི་ཀུན་ནས་བསླངས་ཏེ་བརྩམས་པའི་བྱ་བྱེད་སྣ་ཚོགས་ལས།དངོས་ཤུགས་གང་རུང་གི་སྒོ་ནས་མི་དང་བཅས་པའི་སེམས་ཅན་གཞན་ལ་གནོད་ཅིང་འཚེ་བའི་འབྲས་བུ་ཡིད་དུ་མི་འོང་བ་སྡུག་བསྔལ་སྣ་ཚོགས་པ་ཞིག་ཞར་ལ་བསྐྱེད་བཞིན་ཡོད་པའང་མངོན་སུམ་ཚད་མས་མཐོང་བཞིན་ཡོད་ནའང༌།ད་དུང་སྔར་བཞིན་རྒྱུན་མ་ཆད་པར་སྤྱོད་པ་དེ་འདྲ་ལ་གནས་ནས།རང་ཅག་སེམས་ཅན་ཐུན་མོང་གི་ཕ་ཡུལ་གཅིག་བུ་སྟེ།སའི་གོ་ལ་ཟླུམ་པོ་སྟེང་གི་ཕུན་སུམ་ཚོགས་པ་རྣམས་ཡུན་རིང་དུ་རྒྱུན་སྐྱོང་མི་ཐུབ་པའི་ཉེན་ཁ་ཚབས་ཆེན་ཞིག་ལ་ཐུག་བཞིན་ཡོད།ཚུལ་འདི་མཐོང་ནས།འཛམ་བུ་གླིང་གི་རྒྱལ་ཁབ་མི་འདྲ་བ་དང་མི་རིགས་མི་འདྲ་བ།གྲུབ་མཐའ་མི་འདྲ་བའི་མཁས་དབང་དམ་པ་རྣམས་ཀྱིས་སྣོད་བཅུད་ཉམས་རྒུད་ལས་སྐྱོབ་པའི་དོན་ཆེན་པོ་འདི་ལ་སེམས་ཁུར་དོ་སྣང་དང༌།སྣོད་བཅུད་ཕུན་ཚོགས་ཀྱི་རྒྱུན་སྐྱོང་བའི་བྱེད་སྒོ་སྣ་ཚོགས་ཤུགས་ཆེན་པོའི་སྒོ་ནས་སྤེལ་བཞིན་ཡོད་ལ།ཁྱད་པར་དུ་ཉེ་བའི་ཆར།རྒྱལ་ཁབ་ཉིས་བརྒྱ་ལྷག་གིས་ཡུན་རིང་གྲོས་མཐུན་བྱུང་བའི་སྒོ་ནས་སའི་གོ་ལའི་བཅའ་ཡིག་ཅེས་པ་ཞིག་བརྩམས་ཏེ་འགྲེམ་སྤེལ་བྱས་ཡོད་པ་ལས།སའི་གོ་ལ་ནི་སེམས་ཅན་ཐུན་མོང་གི་ཁྱིམ་གཞི་ཡིན་པ་དང༌།སའི་གོ་ལའི་གནས་བབ་དང་ཉེན་ཁ།ཐུན་མོང་གི་ལས་འགན།རྩ་དོན།མདུན་གྱི་བགྲོད་ལམ་བཅས་ཞིབ་ཏུ་བཀོད་ཡོད་ལ།དེའི་རྩ་དོན་ལས་སེམས་ཅན་སྤྱིའི་བདེ་སྡུག་ལ་བརྩི་འཇོག་དང་སེམས་ཁུར་བྱ་དགོས་པ་དང༌།སྣོད་ཀྱི་འབྱུང་ཁམས་དོ་སྙོམས་ཆ་ཚང་བར་གནས་དགོས་པའི་རང་བཞིན་དང༌།སྤྱི་ཚོགས་དང་དཔལ་འབྱོར་ལུགས་དང་མཐུན་དགོས་པ་དང༌།གནོད་འཚེ་མེད་པའི་དམངས་གཙོ་དང་བཏང་སྙོམས་སུ་གནས་དགོས་པ་བཅས་ས་བཅད་ཆེན་པོ་བཞི་དང༌།འཛམ་གླིང་གི་མི་ཐམས་ཅད་ལ་དོན་ཚན་བཅུ་དྲུག་ཅན་གྱི་སྔོན་མེད་ལེགས་བཤད་བཅའ་ཡིག་ཅིག་བཏོན་ཡོད་པ་སོགས་ཤིན་ཏུ་དགའ་འོས་པའི་བྱེད་སྒོ་མང་པོ་སྤེལ་བཞིན་ཡོད་ནའང་།མི་རྣམས་ཀྱིས་དེ་དག་གི་གལ་ཆེན་རང་བཞིན་དང་།རང་གི་བདེ་བ་དང་གཞན་གྱི་བདེ་བ།འཕྲལ་གྱི་བདེ་བ་དང་ཕུགས་ཀྱི་བདེ་བ།མི་ཡི་བདེ་བ་དང་སེམས་ཅན་གཞན་གྱི་བདེ་བ།སེམས་ཅན་ཐུན་མོང་གི་བདེ་བ་དང་ཕྱི་རོལ་སྣོད་ཀྱི་འཇིག་རྟེན་བར་གྱི་རྟེན་འབྱུང་གི་འབྲེལ་བ།སློབ་གསོ་དང་།རིག་གནས་དང་།ཁོར་ཡུག་དང་།དཔལ་འབྱོར་དང་།སྤྱི་ཚོགས་བར་གྱི་རྟེན་འབྱུང་གི་འབྲེལ་བ་ལ་ངོས་འཛིན་གསལ་བོ་ད་དུང་བྱེད་མ་ཐུབ་པར།རང་ཉིད་དམ།རང་གི་གྲུབ་མཐའ་འམ།རང་གི་མི་རིགས་སམ།རང་གི་རྒྱལ་ཁབ་བམ།ཡང་ན་འགྲོ་བ་མི་གཅིག་པུ་ཙམ་བཅེས་བར་འཛིན་པ་ནི་མི་ཚེའི་སྙིང་བོར་རློམ་བཞིན་ཡོད།བོད་ཀྱི་སྔོན་བྱོན་མཁས་དབང་དམ་པ་རྣམས་ཀྱིས་ནང་གི་རྟེན་འབྲེལ་ལ་རྨོངས་བཞིན་དུ་དཔལ་འབྱོར་གྱི་དོན་དུ་དཔལ་འབྱོར་དང་།དཔལ་འབྱོར་འཕེལ་རྒྱས་ནི་སྤྱི་ཚོགས་འཕེལ་རྒྱས་ཀྱི་མཚོན་བྱེད་ཉག་གཅིག་ཏུ་རློམ་ནས།དེ་ལས་བརྩམས་པའི་གཞན་ལ་གནོད་ཅིང་འཚེ་བའི་ལུས་ངག་ཡིད་གསུམ་གྱི་ལས་སྣ་ཚོགས་བསགས་དང་གསོག་བཞིན་པ་ནི་སྣོད་བཅུད་རྒུད་པའི་འབྱུང་གནས་སུ་མཐོང་ནས།རང་ཉིད་གཅེས་འཛིན་རྒུད་པ་ཀུན་གྱི་སྒོ།མ་རྣམས་གཅེས་འཛིན་ཡོན་ཏན་ཀུན་གྱི་གཞི།།ཞེས་སའི་གོ་ལའི་སྟེང་གི་སེམས་ཅན་ཙམ་མ་ཡིན་པར།ནམ་མཁས་གར་ཁྱབ་ཀྱི་སེམས་ཅན་ཐམས་ཅད་མའི་འདུ་ཤེས་སུ་བཟུང་ནས།དགྲ་གཉེན་སོགས་རིས་སུ་མ་བཅད་པར་དེ་དག་ཚེ་འདིའི་མ་བཞིན་དུ་སེམས་སྙོམས་པར་སྒོམ་པ་ནི་ནང་བའི་གྲུབ་མཐའ་སྤྱི་དང་ཁྱད་པར་སྐབས་དོན་བྱང་ཆུབ་ལམ་གྱི་རིམ་པའི་རྩ་བར་གྱུར་བའི་དཔྱད་གཞིའི་གནས་བླ་ན་མེད་པ་ལགས་སོ།།